
הכנסת העשרים
מושב שלישי
<פרוטוקול מס' 686>
מישיבת ועדת הכספים
יום חמישי, ג' בניסן התשע"ז (30 במרץ 2017), שעה 11:30
<סדר היום:>
<תקנות מס ערך מוסף (תיקון), התשע"ז-2017:- הסדרת שיעור אפס על אחסנת דלק שניתן עד היום לקצא"א- היפוך החיוב בתחום הזהב למניעת תופעות של חשבוניות פיקטיביות>
נכחו:

<חברי הוועדה:> 
משה גפני – היו"ר
<מוזמנים:> 
	שי דותן
	–
	מנהל תחום בכיר מע"מ, רשות המסים, משרד האוצר

	גיא גולדמן
	–
	עוזר ליועמ"ש, משרד האוצר

	עאצי קוסא
	–
	מרכז בכיר במיסים, משרד האוצר

	עמית מירזאי
	–
	מנהל תחום אשראי גביה וביטוח ממלכתי, משרד האוצר

	אפרת נחלון
	–
	לשכה משפטית, משרד האוצר

	יגאל עם-פז
	–
	עו"ד במחלקת ייעוץ וחקיקה, משרד המשפטים


<ייעוץ משפטי: >
שיר שפר
<מנהל/ת הוועדה:>
טמיר כהן
<רישום פרלמנטרי:>
יפעת קדם
<תקנות מס ערך מוסף (תיקון), התשע"ז-2017:- הסדרת שיעור אפס על אחסנת דלק שניתן עד היום לקצא"א- היפוך החיוב בתחום הזהב למניעת תופעות של חשבוניות פיקטיביות>
<היו"ר משה גפני:>
תקנות מס ערך מוסף (תיקון), התשע"ז-2017: הסדרת שיעור אפס על אחסנת דלק שניתן עד היום לקצא"א. ממתי נודע לכם שנגמר הזיכיון לקצא"א?

<גיא גולדמן:>
אנחנו יודעים את זה כבר כמה חודשים.

<היו"ר משה גפני:>
אז למה זה מגיע יומיים לפני שאנחנו יוצאים לפגרה? היה צריך להביא את זה בזמן. 
<גיא גולדמן:>
אתה צודק. תקנה 12א(ב) לתקנות מע"מ נותנת שיעור 0 לחברת קצא"א על אחסנת דלק שמיוצא מישראל. התקנה מפנה לחוק זיכיון צינור הנפט. שטר הזיכיון פקע, לכן נוצר צורך לחדש את התקנה. בהזדמנות הזאת אנחנו נותנים שיעור 0 שניתן עד היום לקצא"א לחברות נוספות שמאחסנות דלק שמיוצא מישראל. הקטגוריה היא שירות שניתן לתושב חוץ.  

<אפרת נחלון:>
זה לא רק לקצא"א, זה לכל מי שעוסק בתחום הזה של אחסון.
<היו"ר משה גפני:>
מי למשל?

<אפרת נחלון:>
תש"ן. 

<היו"ר משה גפני:>
מי עוד? לחברת תש"ן היה קודם?
<אפרת נחלון:>
לתש"ן לא היה. 

<היו"ר משה גפני:>
אז למה נותנים עכשיו?

<שי דותן:>
נותנים תנאים הוגנים לכל מי שעוסק בתחום.

<אפרת נחלון:>
חשוב לנו שתהיה את הפעילות הזאת. אנחנו חושבים שלצורך המשך קיומה של הפעילות הזאת נדרש תיקון התקנות. אנחנו רוצים שהפעילות הזאת תהיה, בין אם על ידי חברה x, בין אם על ידי חברה y. 

<היו"ר משה גפני:>
מה היה עד היום?
<אפרת נחלון:>
עיקר הפעילות של אחסון היה של קצא"א, לא של תש"ן.
<היו"ר משה גפני:>
ולא הייתה תחרות?

<אפרת נחלון:>
הייתה קצת, כי תש"ן גם עסקה בתחום הזה. 

<היו"ר משה גפני:>
אתם מנצלים את העיתוי שבו יש את כל השינוי בכל מה שנעשה בקצא"א כדי להכניס את תש"ן לתחרות שווה? זה מה שאתם עושים?
<גיא גולדמן:>
זה לא רק את תש"ן, אלא כל חברה נוספת שבעתיד תעשה את אותה פעילות. 

<היו"ר משה גפני:>
כמה כסף זה? כמה המדינה משקיעה בזה?

<שי דותן:>
עשרות מיליוני שקלים. 
<היו"ר משה גפני:>
זה שווה?

<שי דותן:>
כן. אנחנו רוצים לעודד את הפעילות הזאת. במע"מ זה יוצא מיליונים בודדים, אולי 10 מיליון, תלוי באיזה היקפים מדובר. זה לא סכומים אדירים. 

<היו"ר משה גפני:>
מה עוד חוץ מתש"ן?
<אפרת נחלון:>
כל חברה שתרצה להיכנס ולעסוק בתחום.
<היו"ר משה גפני:>
מה קיים?
<אפרת נחלון:>
אנחנו יודעים על תש"ן ועל קצא"א.
<גיא גולדמן:>
צריך לזכור שזה רק דלק שמיוצא מישראל. תש"ן מאחסנת עוד הרבה דלקים שנצרכים בישראל. מדובר פה בדלק שמיוצא מישראל. אלה שירותים שניתנים לתושב חוץ. המטרה היא להפוך את ישראל ליעד אטרקטיבי לחברות זרות לאחסן בה.  

<היו"ר משה גפני:>
גם דרך תש"ן.

<גיא גולדמן:>
בדיוק, תחנת מעבר למדינה אחרת.

<היו"ר משה גפני:>
נעבור לנושא של היפוך החיוב בתחום הזהב למניעת תופעות של חשבוניות פיקטיביות. מה אתם עושים בזהב?
<שי דותן:>
התקנה הזאת קיימת בתחום פסולת המתכת. אלה שעוסקים בפסולת מתכת קונים את הפסולת מאנשים פרטיים שלא יכולים להמציא להם חשבוניות מס. כדי לא לשלם ערך מוסף ומס הכנסה גבוה הם מתכסים בחשבוניות פיקטיביות.  

<היו"ר משה גפני:>
מה אתם מבקשים שנאשר?
<שי דותן:>
שנכניס אבקה ופסולת של מתכת לתקנה, על-מנת שהלקוח יוציא חשבונית מס עצמית עבור הרכישות האלו. ככה לא יהיה לו תמריץ להצטייד בחשבוניות פיקטיביות. אנחנו רוצים לבטל את התמריץ הזה. 

<היו"ר משה גפני:>
רק הקונה יצטרך לתת?
<שי דותן:>
רק הקונה ידווח. הספקים נעלמים מהתמונה, כי מרבית הספקים הם אנשים פרטיים, הם לא יכולים להמציא ללקוח חשבונית מס. הלקוח, בגלל שיש לו ערך מוסף חיובי גבוה, מתפתה להקטין אותו בחשבוניות מס פיקטיביות, גם לעניין מע"מ, גם לעניין מס הכנסה.  

<גיא גולדמן:>
אנחנו מבקשים להוסיף פרטי מכס נוספים לתקנה שקיימת כבר עכשיו. 
<שי דותן:>
על פסולת מתכת.

<היו"ר משה גפני:>
שהספק לא יצטרך לתת חשבונית, רק הלקוח. 
<שי דותן:>
נכון.

<שיר שפר:>
רק אם הוא עוסק.

<שי דותן:>
ברור. 
<היו"ר משה גפני:>
ואם הקונה הוא לא עוסק?
<גיא גולדמן:>
אדם פרטי לא מתעסק עם חשבוניות, הוא מחוץ למערך המע"מ. המוכר מוציא חשבונית במקרה כזה. אם העוסק בתחום הזהב מוכר לאדם פרטי, הוא יוציא חשבונית. 
<היו"ר משה גפני:>
הלקוח הפרטי עדיין יהיה עם החשבוניות.
<גיא גולדמן:>
אני לא יכול להכניס אנשים פרטיים למעגל המע"מ.
<היו"ר משה גפני:>
אתה רוצה למנוע שיהיו לו חשבוניות. מה תעשה במקרה הזה?
<גיא גולדמן:>
אני יכול להעביר את החיוב לקונה אך ורק אם הוא עוסק.
<היו"ר משה גפני:>
מה קורה אם הקונה הוא איש פרטי?
<גיא גולדמן:>
אין מענה לזה. 

<היו"ר משה גפני:>
לא פתרתם את כל הבעיה.

<גיא גולדמן:>
 פתרנו את רובה המכריע.
<היו"ר משה גפני:>
זה המצב?

<גיא גולדמן:>
כן, זה המצב.

<שי דותן:>
אין רמאויות מיסים.   

<היו"ר משה גפני:>
אם הלקוח הוא לא עוסק, חזרת למוכר.
<גיא גולדמן:>
אתה צודק. זה גם מה שאמרתי לאנשי המקצוע. הם אמרו שפתרון לבעיה בין עוסקים פותר את רובה המכריע. אתה צודק שאם אותו עוסק מוכר לאדם פרטי, אנחנו נשארים עם הערך המוסף.
<היו"ר משה גפני:>
הוא יכול להוציא חשבוניות פיקטיביות.

<גיא גולדמן:>
זה הפתרון שאפשר לתת. 

<היו"ר משה גפני:>
אתם לא מציעים פתרון.

<גיא גולדמן:>
אי אפשר לתת פתרון. אני לא יכול להעביר חיוב לאדם פרטי.

<היו"ר משה גפני:>
אין פתרון ברגע שהוא מוכר את זה לאדם פרטי. אם הוא מוכר לאדם פרטי, הוא צריך להוציא חשבונית. החשש שהוא יוציא חשבוניות פיקטיביות נשאר במקרה הזה. אתם יכולים להגיד שזה מעט מקרים.
<גיא גולדמן:>
בדיוק, זו כמות מקרים זניחה. בדרך כלל מדובר במוכרים לעוסקים.
<היו"ר משה גפני:>
כמה זה עולה?
<שי דותן:>
אנחנו חוסכים עשרות מיליוני שקלים. 

<היו"ר משה גפני:>
יש כל כך הרבה פיקטיבי?
<גיא גולדמן:>
כן.
<שי דותן:>
זה שוק שצובר תאוצה. ייצוא הזהב ב-2016 עמד על כמעט 180 מיליון דולר. זה היקף השוק הזה. אלה שקונים פסולת מתכת ותכשיטים שבורים מייצאים את זה. 

<היו"ר משה גפני:>
איפה הבעיה?

<שי דותן:>
הם מבקשים חשבונית פיקטיבית כשהם קונים מהלקוח.
<היו"ר משה גפני:>
מה ההיקף הזה?
<שי דותן:>
הם לא משלמים הרבה. 

<היו"ר משה גפני:>
כמה אתם מעריכים שהתקנה הזאת תמנע?
<גיא גולדמן:>
יש עשרות תיקי חקירות בשנה בתחום הזה. 
<היו"ר משה גפני:>
בכמה מקרים מגיעים למסקנה שהם עשו את זה פיקטיבי? תיקי חקירה עוד לא אומר כלום.
<שי דותן:>
החוקרים לא סתם פועלים, הם יוצאים בעקבות מידע.  

<שיר שפר:>
אנחנו סבורים שאין סיבה לשנות את כותרת השוליים, אלא רק למחוק את המילה "פסולת". הפסקה הראשונה תישאר, רק ייכתב בה: בכותרת השוליים המילה "פסולת" - תימחק.

<גיא גולדמן:>
מקובל. 1. בתקנות מס ערך מוסף, התשל"ז-1976 (להלן – התקנות העיקריות), בתקנה 6ז – (1) בכותרת השוליים המילה "פסולת" – תימחק. (2) במקום "ו-85.48.1000" יבוא "85.48.1000, 71.08.1000, 71.09, 71.12.9100 ו-71.18.9010".

<שיר שפר:>
אחד, צריך לסדר את המספור בסדר כרונולוגי, ושתיים, חסרות נקודות. 

<גיא גולדמן:>
בסדר גמור. 
<היו"ר משה גפני:>
תוסיפו את הנקודות.

<גיא גולדמן:>
תיקון תקנה 12א. 2. בתקנה 12א(ב) לתקנות העיקריות, במקום פסקה (3) יבוא: "(3) כי הנכס שלגביו ניתן השירות הוא דלק אשר יובא לישראל לשם אחסנתו או הולכתו בצנרת, לרבות פריקתו, טעינתו והוספת תוספים, ובלבד שהנכס יוצא בפועל; לעניין זה "דלק" – נפט גולמי ותזקיקיו, למעט גז פחמימני מעובה (גפ"מ) כהגדרתו בצו הבלו על דלק (הטלת בלו), התשס"ד-2004".

<שיר שפר:>
אני רק רוצה לוודא שמדובר בשימור המצב הקיים והרחבתו, שלא מדובר בהחמרה אלא בהטבה.

<גיא גולדמן:>
נכון. את התקנה הראשונה נרצה להחיל 30 יום מיום הפרסום, לא מיידית. 

<היו"ר משה גפני:>
למה?
<גיא גולדמן:>
כדי לתת לציבור הרלוונטי זמן להיערך לכך. 

<היו"ר משה גפני:>
באיזה תאריך נגמר הזיכיון? 

<אפרת נחלון:>
הוא נגמר ב-25 במרץ. היום הראשון בלי הזיכיון הוא 26.3.2017. 
<שיר שפר:>
תקנה 1 היא 30 יום מיום הפרסום, תקנה 2 מיום הפרסום. 

<היו"ר משה גפני:>

את תקנה 2 לא עושים רטרואקטיבי. תקנות מס ערך מוסף (תיקון), התשע"ז-2017, עם השינויים שנעשו, כולל הנושא של התחילה לגבי הסעיף הראשון – 30 יום מיום הפרסום. מי בעד אישור התקנות, ירים את ידו?

הצבעה

בעד – פה אחד 

נגד – אין 

נמנעים – אין 

תקנות מס ערך מוסף (תיקון), התשע"ז-2017 אושרו.

<הישיבה ננעלה בשעה 12:10.>

